Idrettsklubben Grand Bodø

Idrettsklubben Grand Bodø (stiftet 12. april 1917) er et norsk idrettslag fra Bodø. Idrettslaget er særlig kjent for kvinnelaget i fotball som i 2022 spiller i 1. divisjon, men har også et herrelag i fotball som spiller i 4. divisjon.
Kvinnelaget har de siste årene spilt sine hjemmekamper i Nordlandshallen, men har tidligere spilt på Aspmyra stadion.


== Tabell ==


== Historie ==
Klubben ble startet opp som en kameratklubb året etter at Bodø/Glimt ble stiftet og har hele sin historie levd i skyggen av storebror Glimt. I de første årene het klubben Frigg. I 1922 endret klubben navn til Idrettsklubben Grand og spilte sin første kamp mot Glimt. I de første årene hadde Grand meget dårlig økonomi slik at klubben ikke hadde råd til å være medlem i Nordlands idrettskrets. Mangelen på offisiell status i idrettskretsen resulterte i at de beste Grand-spillerne ble lånt ut til Glimt sine kamper i serien.
Storhetstiden for herrefotballen i Grand var på begynnelsen av 1980-tallet da Grand spilte i andredivisjon (nivå 2), mens Bodø/Glimt spilte i divisjonen under.
Storhetstiden for fotballen i klubben fortsatte utover på 80-tallet på kvinnesiden. I 1986 tok damelaget til Grand 3.-plass i 1. divisjon for kvinner, daværende øverste nivå. Damelaget fristet tilværelsen i den øverste divisjonen også på første halvdel av 1990-tallet. I denne perioden var den hurtige spissen Heidi Eivik, som også fikk noen kamper for landslaget, en av de største profilene.
På slutten av 1990-tallet rykket Grand ned og noen magre sesonger i nord-norsk 2. divisjon fulgte. Men etter noen år hadde det tradisjonsrike og dyktige talent- og utviklingsarbeidet i klubben båret frukter og Grand hadde igjen et svært ungt, men meget spennende lag på gang. Som nyopprykket i 2005 sesongen ble Grand nummer 3 i 1. divisjon. I 2006 rykket de opp til Toppserien etter kvalik, men rykket så direkte ned igjen med sisteplass i 2007. 
I 2013 rykket Grand Bodø igjen opp til Toppserien etter å ha slått Sarpsborg 08 6-0 i nest siste serierunde, men oppholdet ble kort og etter en katastrofal sesong hvor laget bare vant én kamp rykket de direkte ned igjen. I 2015 tok de 2.-plass i 1. divisjon, men tapte kvalifiseringen mot Medkila før de i 2016 rykket opp etter en fenomenal sesong med bare tre uavgjorte kamper og ett tap i siste serierunde da laget allerede var sikret opprykk. 2017 ble et tøft år i Toppserien, men Grand maktet å sikre kvalikplassen foran Medkila, og vant kvalifiseringen mot Urædd overlegent. Sesongen 2018 startet sterkt med seier 2-1 mot Trondheims-Ørn i Nordlandshallen, men etter det ble det stort sett bare tap og med totalt 8 poeng rykket Grand igjen ned i 1. divisjon.
Grand er sammen med IF Fløya fra Tromsø og Medkila IL fra Harstad de eneste klubbene fra Nord-Norge som har spilt i toppserien for kvinner.


== Meritter ==
Bronse i 1. divisjon kvinner 1986.


== Kjente spillere ==
Grand har hatt fire spillere på det norske A-landslaget for kvinner: Trude Haugland (1987), Heidi Eivik (1992), Cecilie Bendiksen (1999) og Christine Bøe Jensen (1999).
Andre kjente spillere:

Camilla Åseng
Tommy Hansen
Christer Brinchmann
Hans Jørgen Andersen
Helen Bersvendsen
Morten Kristiansen
Ove Nyhagen
Steinar Birkelund
Victoria Ludvigsen


== Eksterne lenker ==
Offisielt nettsted 
Norges Fotballforbund: Grand Bodø IK